Roland Nilsson

Roland Nilsson (født 27. november 1963) er en svensk fotballtrener og tidligere fotballspiller.Hans posisjon på fotballbanen var høyreback. Han fikk tilsammen 116 landskamper for Sverige, og er med det den spilleren med nest flest landskamper etter Thomas Ravelli.


== Klubbkarriere ==
Nilsson begynte sin seniorkarriere hos sin hjembys toppklubb Helsingborgs IF i 1981 hvor han spilte i to år før han meldte overgang til IFK Göteborg i 1983. Denne perioden var IFK Göteborgs storhetsperiode, og klubben deltok i flere europacuper, hvor de blant annet vant UEFA-cupen 1981/82 og UEFA-cupen 1986/87. Etter å ha spilt over 120 kamper og vunnet én europacupmedalje og tre seriemesterskap meldte han i desember 1989 overgang til den engelske klubben Sheffield Wednesday under manager Ron Atkinson, i det som skulle bli én av tre opphold i engelsk klubbfotball.
Hans første sesong med klubben endte med nedrykk fra den øverste divisjonen, men Nilsson valgte å bli i klubben og ble en favoritt blant klubbens tilhengere med sitt spill i årene som kom. Blant annet var han en sterk bidragsyter til at Sheffield Wednesday vant Den engelske ligacupen i 1991 og at klubben spilte finalene både i ligacupen og i FA-cupen i 1993. I tillegg gjorde dette at klubben fikk spille europacupkamper for første gang på 30 år. I januar 1994 offentliggjorde Nilsson at han ville dra hjem til Sverige, men ble overtalt av Sheffield Wednesdays manager Trevor Francis om å bli i klubben til vårsesongen sluttet.
Etter å ha spilt over 150 kamper for Sheffield Wednesday dro han tilbake til Helsingborgs IF, hvor han spilte i tre sesonger uten å vinne noe annet enn andreplasser både i Allsvenskan og i cupen. Han vant for øvrig Guldbollen som Sveriges beste fotballspiller i 1996. I 1997 dro han igjen til England, men denne gang til Coventry City under manager Ron Atkinson, som også hadde kjøpt han til Sheffield Wednesday i 1989. Til tross for at han da var 33 år var han likevel ikke en av de eldste i klubben med spillere som Steve Ogrizovic, Kevin Richardson sent i 30-årene og Gordon Strachan som var 40 år.
I denne perioden slet klubben sportslig, men Nilsson fikk likevel spilletid av både Atkinson og senere av den nye manageren Strachan. I 1999 dro han tilbake til Helsingborgs IF hvor han var i to sesonger uten å få nevneverdig spilletid.


== Landslagskarriere ==
Nilsson fikk sin landslagsdebut for Sverige i en kamp mot Hellas den 16. mai 1986. Hans første landslagsturnering var Sommer-OL i Seoul i 1988. Han deltok også i VM i fotball 1990 som ble arrangert i Italia, men dette mesterskapet ble for Sveriges del betegnet som fiasko da de tapte alle de innledende gruppekampene mot henholdsvis Brasil, Skottland og Costa Rica. Sverige gjorde det likevel bedre under EM i fotball 1992 arrangert på hjemmebane, da landslaget spilte seg til en plass i semifinalen som de tapte mot Tyskland. Nilsson spilte for øvrig alle Sveriges kamper under begge disse mesterskapene.
Han spilte også alle kampene under VM i fotball 1994 som ble arrangert i USA, og var en sterk bidragsyter til at Sverige endte opp på en overraskende bronseplass etter å ha vunnet bronsefinalen mot Bulgaria. Nilssons siste mesterskap var EM i fotball 2000, hvor kun spilte en halv omgang i Sveriges åpningskamp mot Belgia. Hans siste og 116de landskamp for Sverige kom den 11. oktober 2000 mot Slovakia.


== Trenerkarriere ==
Da Coventry City rykket ned fra Premier League i 2001 og fikk en dårlig start i førstedivisjon ble Gordon Strachan sparket fra klubben. Roland Nilsson ble deretter hentet inn som spillende midlertidig manager, og med flere seire ble han tilbudt jobben på permanent basis. Til tross for at klubben hadde favorittstempelet i serien så svingte prestasjonene. Nilsson bestemte seg for å legge opp som spiller og konsentrere seg om managerjobben, men klubben lyktes ikke å nå sluttspillet om opprykk mot slutten av sesongen. Nilsson fikk dermed sparken i april 2002, og ble erstattet av tidligere lagkamerat Gary McAllister.
Etter at hans periode i England var over dro han tilbake til Helsingborgs hvor han var klubbens ungdomstrener i noen måneder, før han i desember 2002 ble tilbudt trenerjobben i den svenske klubben GAIS. Her tilbragte han tiden frem til oktober 2007, da han ble presentert som ny hovedtrener i Malmö FF etter Sören Åkeby, en kontroversiell overgang siden Malmö er en rivaliserende klubb av Nilssons moderklubb Helsingborgs IF.


== Meritter ==
IFK GöteborgAllsvenskan: 1983, 1984, 1987
UEFA-cupen: 1986/87Sheffield WednesdayLigacupen: 1991
FA-cupen: 1993 (tapende finalist)Helsingborgs IFAllsvenskan: 1999Malmö FFAllsvenskan: 2010SverigeEM i fotball 1992: Bronseplass
VM i fotball 1994: Bronseplass


== Karriereoversikt ==


== Referanser ==


== Eksterne lenker ==
(en) Roland Nilsson – Olympedia 
(en) Roland Nilsson – Sports-Reference (OL-resultater – arkivert) 
(sv) Roland Nilsson – Sveriges olympiske komité 
(en) Roland Nilsson – Transfermarkt 
(en) Roland Nilsson – Transfermarkt (manager) 
(en) Roland Nilsson – national-football-teams.com 
(en) Roland Nilsson – WorldFootball.net 
(en) Roland Nilsson – Soccerbase.com 
(en) Roland Nilsson – Soccerway 
(en) Roland Nilsson – PlaymakerStats.com 
(sv) Svenska Fotbollförbundet